A versenyzők ünnepléseivel elnézőbbek lettek a sportbírók: a 2014-es szabálykönyvbe bekerült az a módosítás, mely szerint ezentúl engedélyezik a verseny leintése utáni gumiégetést, amennyiben ezzel nem veszélyeztet másokat, nem kerül a minimális tömeg- és benzinhatár alá és nem késlelteti a díjátadó ünnepséget. (Előző évben Sebastian Vettelt megbüntették, mert az indiai nagydíj leintése után a célegyenesben ünnepelt ilyen módon.) Az új, szigorúbb szabályok miatt azonban a korábbinál is kevesebben választották az ünneplés ilyenfajta módját. 2014-től a legtöbb pole-pozíciót megszerző versenyző külön trófeát kap, ezt 2014-ben Nico Rosberg vihette haza.